Roskilde

Roskilde es un del urbes le plus ancian de Danmark, situate in le est del grande insula Selandia in le fundo del Fiord de Roskilde, a 30 km west de Copenhagen. Illo es le decime plus grande urbe in Danmark con 48.186 habitantes (2013) e parte administrative de Region Selandia.

Roskilde es cognoscite per su cathedral (danese: Roskilde Domkirke), le Museo de Naves del Vikinges (danese: Vikingeskibsmuseet) e le festival musical Roskilde-Festivalen (desde 1971). Le position de Roskilde in un terreno collinose significa que le cathedral, ubi le majoritate del reges e reginas de Danmark es sepelite, es visibile de grande partes del region. Le mercato central, Stændertorvet, es placiate in le quartiero medieval vicin al cathedral e le ancian domo municipal.

Secundo le chronicas, le rege del sagas Ro (o Roar) es le fundator del urbe. -kilde significa "fonte".

Roskilde deveniva in 1020 le sede del episcopo e assi le urbe le plus importante del ecclesia in Danmark. Illo totevia non succedeva devenir le sede del archiepiscopo; iste titulo in 1104 esseva date a Lund in le hodierne Svedia. Episcopo Absalon, qui es considerate le fundator del capital danese, Copenhagen, ordinava in 1170 le construction de un ecclesia in Roskilde - illo deveniva le presente cathedral, que es un de solmente tres monumentos in le lista del Patrimonio Mundial del UNESCO (desde decembre 1995).

Le prime linea ferroviari in Danmark esseva aperite in 1847. Illo iva de Copenhagen, per Glostrup e Taastrup a Roskilde.

Categoria:Danmark